Papersnake/gushiwen huggingface dataset:
渔家傲·题玄真子图
张元干（宋代）

钓笠披云青嶂绕，绿蓑细雨春江渺。白鸟飞来风满棹。收纶了，渔童拍手樵青笑。
明月太虚同一照，浮家泛宅忘昏晓。醉眼冷看城市闹。烟波老，谁能惹得闲烦恼。
观冬设上东川杨尚书
贾岛（唐代）

匏革奏冬非独乐，军城未晓启重门。何时却入三台贵，

此日空重八座尊。罗绮舞中收雨点，貔貅阃外卷云根。

逐迁属吏随宾列，拨棹扁舟不忘恩。
颂古九十八首 其六十四
释印肃（宋代）

提轮放线知深浅，把火烧山预辨宜。莫道逢场闲作戏，直须对病设良医。
淳熙三年发皇后册宝十三首 其九
郊庙朝会歌辞（宋代）

容典既膺，壶仪既正。羽卫外列，扬颜中映。如帝如天，以庄以靓。

六宫承式，二南流咏。
阙下元夕令领寄大有
张咏（宋代）

月华潇洒始徘徊，时起平津雅宴开。
照座玉山皆俊彩，惊人绮宴尽仙才。
秋风未泛鸱夷楫，浮世皆登郢隗台。
的被邻翁深鄙诮，尚迷繁盛不归来。
西畴春望 其一
何绛（明代）

暖日开晴陌，春风百卉生。秧新初有色，叶嫩不成声。

一雁归遥海，双峰接远情。美人何处所，泽畔几回行。
走笔代颜西叔次途中即事之什
释绍嵩（宋代）

逦迤前冈压后冈，鸟鸣山馆客思乡。
孤村树色昏残雨，满耳蛙声正夕阳。
对酒已成千里客，怀人空结九回肠。
平生忧患谙偿遍，乃避红尘是所长。
旅馆口占寄何时跃
罗泰（唐代）

凤台风月近如何，客里怜予独啸歌。遥想故人相别后，分曹斗咏兴弥多。
渔家傲
晏殊（宋代）

楚国细腰元自瘦。文君腻脸谁描就。日夜声声催箭漏。昏复昼。描颜岂得长如旧。

醉折嫩房和蕊嗅。天丝不断清香透。欲傍小阑凝坐久。风满袖。西池月上人归后。
夜闻风竹有怀
项安世（宋代）

竹客源头逆旅间，道人同此听潺湲。小窗夜半闻风竹，梦著征袍绕故山。
雨过
虞俦（宋代）

处处村舂急，家家晚爨烟。青山映丹杏，过雨转嫣然。
黄莺儿·六波烟黛浮空远
陈允平（宋代）

六波烟黛浮空远，南陌嘤嘤，乔木初迁，纱窗无眠，画阑凭晓。看木宿暗黄深，织雾金梭小。那人携酒听时，料把春来，诗梦惊觉。飞绕。翠接断桥云，绿漾新堤草。数声娇啭，婉娩如愁，调簧弄歌尖巧。随燕啅软尘低，蝶妥游丝袅。最怜舞絮飞花，唤却东风老。
赠慈觉大师
陆佃（宋代）

讲花天散坠，醉草客争收。明月来相识，孤云学自由。

隙曛穿薄暮，檐溜滴高秋。不锁西窗梦，名山有旧游。
议开水沙连番界杂作六首
石福作（清代）

台湾虽异域，唇齿却相依。沿海六七省，全赖作藩篱。

台安内地乐，台动天下疑。未雨不绸缪，终必悔噬脐。

谁云海外岛，不可令民滋。有人此有土，气运不可羁。

时哉弗可失，愿君聊慎思。民弱盗将据，盗起番亦悲。

荷兰与日本，眈眈共朵颐。王化大无外，何患此繁蚩。
醉公子·岸柳垂金线
顾敻（五代）

岸柳垂金线，雨晴莺百啭。
家住绿杨边，往来多少年。
马嘶芳草远，高楼帘半掩。
敛袖翠蛾攒，相逢尔许难。
久旱
杨时（宋代）

农郊阡陌起黄尘，望断天涯绝点云。
疏懒无情讼风伯，幽窗时读退之文。
短褐
郑谷（唐代）

闲披短褐杖山藤，头不是僧心是僧。

坐睡觉来清夜半，芭蕉影动道场灯。
酒市四首，同次儿作 其二
洪繻（清代）

此地当年酗狗屠，倚门武负善藏沽。贳钱若向新丰去，再觅高阳旧醉徒。
嵩阳宫古柏封于汉非汉物也都玄敬以为三代时物信然
袁宏道（明代）

看穷人代只青葱，山鬼那能记始终。手把洛书逢大禹，眼窥日表见周公。

龙鳞抉石方知地，鹏翮抟天始送风。纵使文成能诳语，问渠霞壁几时红。
西域蒲华城赠蒲察元帅
耶律楚材（元代）

骚人岁杪到君家，土物萧疏一饼茶。相国传呼扶下马，将军忙指买来车。

琉璃钟里葡萄酒，琥珀瓶中杷榄花。万里遐方获此乐，不妨终老在天涯。
写愤四首 其四
郑思肖（宋代）

不信夜不晓，哀哀锁暗颦。铁城蹲败土，锦国涨腥尘。

草泣荒宫雨，花羞哨地春。少焉开霁色，四望一时新。
上京纪行诗 其一 同吕仲实宿城外早行
胡助（元代）

我行得良友，夜宿建德门。晨征带残雨，华星缀云阴。

局辔乘羸马，沿途共笑言。两京隔千里，气候殊寒暄。

声利汩清思，山川发雄文。平生所未到，扈跸敢辞烦？

愧予雁鹜姿，亦复陪鸾鹓。历历纪瑰伟，一见胜百闻。

兹游偿夙愿，庶用归田园。
吊猿
释居简（宋代）

巫硖第三声，无愁亦怕听。养铅烦护鼎，献果伴看经。

失树难忘返，投笼不畏扃。旧铭曾瘗鹤，猿瘗亦宜铭。
秋日同参伯邵公游凤凰山
冯惟讷（明代）

凤凰高阁俯晴空，万里蚕丛此路通。
远近川原秋色里，参差草树夕阳中。
尊前舞袖翻霜叶，天外清笳咽塞鸿。
回首旧游成梦隔，独将迟暮叹征蓬。
赠大罗山李秀才
徐照（宋代）

大罗山上客，后主是宗亲。
莫是为诗苦，却令生世贫。
荒年家口众，少日鬓毛新。
近又重遭祸，虚星必照身。
既乞罢移旧居仍与子贤对字子贤以诗见贻依韵奉酬
曾习经（清代）

久忧北陇翻腾笑，悲谢南云枉寄钦。五亩柴桑容啸傲，三年裘氏旧呻吟。

沧波久有横流叹，晏岁难为去国心。蹈海栖山差一间，春晖远道思方深。
过长峰迳遇雨，遣闷十绝句
杨万里（宋代）

百里如何一日行，晴天犹自急追程。
山云管得侬愁雨，强做催诗数点声。
省亲三疏获允出郭别亲友
黄佐（明代）

喜闻纶綍卷诗书，万里乘槎信所如。即办彩衣供色笑，不妨黄发老樵渔。

临岐尚忆公家事，出郭多烦长者车。南北相望意无限，江空岁晚独愁予。
十二月乐章 其八 八月
李德（明代）

玉露漙清虚，银云拥明月。空濛白夜凉，远近商声发。

桂子落秋香，寒娥能孤洁。谁家理素琴，调急弦应绝。
新安道中
许月卿六（宋代）

白水黄山天一青，雪梨金柳眼双明。
要知来日清明日，请听鹃鸣第一声。
塞垣春·草碧铺横野
陈允平（宋代）

草碧铺横野。带暝色、归鞍卸。烟葭露苇，满汀鸥鹭，人在图画。渐葭声雁过南楼也。更细雨、时飘洒。念徽容、都销瘦，漫将纨素描写。临镜理残妆，依然是、京兆柔雅。落叶感秋声，啼浆叹凉夜。对黄花共说憔悴，相思梦、顿醒西窗下。两腕玉挑脱，素纤悭半把。
觉衰
谢迁（明代）

右臂加酸搦管难，重揩昏睫叹衰残。门无车辙宜酣睡，饭有鱼羹亦强餐。

霜鬓向秋深渐白，葵心倾日晚尤丹。好怀多谢东邻叟，斗酒相过且尽欢。
庆长叔招饮一桮，未釂，雪声璀然。即席走笔
杨万里（宋代）

雪政飞时梅政开，倩人和雪折庭梅。
莫教颤脱梢头雪，千万轻轻折取来。
因树亭观唐明皇磨崖碑
金志章（清代）

明皇昔日侈东封，千乘万骑纷云从。超然意象小秦汉，七十二代思兼容。

金泥玉检著符瑞，江茅鄗黍昭虔供。礼成大祀颂声作，鸿文典诰铿钟镛。

天章神笔纵挥洒，鸾飘凤泊翔游龙。磨崖深刻纪岁月，万古照耀天门东。

是时国家正全盛，地大物阜民和丰。庙堂宴安渐鸠毒，玉鱼绣褓酣深宫。

侈心一开蠹随入，九庙俄顷飞灰红。淋铃蜀道驰万里，百神不救尘埃蒙。

徒存兹碑峙巀嶪，雨蚀藓剥云烟中。牧儿野火烧不得，至今椎拓传遗踪。

吴郎嗜古得此本，世守什袭装池工。高斋招我共销夏，披襟展玩清宵同。

规连珠树矩折玉，墨彩腾上光熊熊。手摹口诵极赞赏，忽忆往事心神忡。

《中兴》反正颂神武，亦有巨刻磨巃嵷。盛衰治乱互倚伏，鉴戒实可垂无穷。

殷忧启运满致覆，此理自古关昭聋。开天已远代几易，犹留宝刻珍书丛。

摩挲掩卷三叹息，人君莫漫夸丰功。
用昌黎赋鸣雁韵劝蹇从叔出峡与乃兄相依
阳枋（宋代）

楚天空阔雁南飞，整整秋来春又归。
肠断孤鸿鸣失依，重云片影俦侣稀。
野老吟情吒兴微，樊笼休羡稻粱肥。
岷峨回首寸心违，华亭清唳昔人非。
湖北湖南秋水多，洲渚星稀无纲罗，
平沙雪浇声相和。挽仰尘世应无他。
君於此处意如何。
阴那山
蔡蒙古（宋代）

宫阙空悬胜绝奇，天然泉石画中窥。
五峰指月攒寒玉，二水流云漾碧漪。
鱼鸟身如游极乐，猿猴心似发菩提。
沈沈钟鼓僧閒寂，客亦忘言自得之。
菊
韩俊（明代）

艳当秋候已惊迟，况是重阳又过期。恋节人心空自别，有花何过不相宜。

香分静阁微风度，影上华筵夜月移。试问三春娇逼眼，到今曾见傲霜枝。
江上
顾况（唐代）

江清白鸟斜，荡桨罥蘋花。听唱菱歌晚，回塘月照沙。
汴梁杂诗四首 其四
李汾（金朝）

寥落关山对月明，客窗遥夜梦魂惊。二年岐下音书绝，八月河南风露清。

冉冉暮愁生草色，迢迢秋思入虫声。谁知广武英雄叹，老却穷途阮步兵。
大田读伯固起溟见和之作怅然怀答二首 其一
郑善夫（明代）

读尔怀沙赋，潸然系我思。当年分即死，此日已云迟。

社稷还唐介，江山哭子期。才贤世有几，况及圣明时。
嘉禾百咏·穆溪
张尧同（宋代）

静练明田外，源流笠泽通。
不因逢岁旱，谁识济时功。
俞居易阁学挽诗二首 其二
刘一止（宋代）

奕世论交地，红花巷陌春。扬雄一区宅，晏子百年邻。

游倦归相踵，身闲意更亲。那知从此别，老泪损天真。
怀如顺上人
徐照（宋代）

西湖湖上寺，一别二三年。
旧住房长闭，新栽树已圆。
空多相忆梦，不得寄来篇。
喜见邻僧说，归期是腊前。
送张升之四首
项安世（宋代）

昔年常恨李白杜甫不相从，又见韩愈孟郊恨不如云龙。
我今与子别，正与二子同。
我在大江北，君归五湖东。
我犹作楚客，君复为吴侬。
江湖吴楚休相忆，青云有路各努力。
句
曹泳（宋代）

偏宜滴漏春朝雨，尤近裴公盛德堂。
句
灵准（唐代）

晴看汉水广，秋觉岘山高。
哭邢刍父六首
苏泂（宋代）

颐养花能秀，谦卑玉似温。
当家衣钵受，外氏典型存。
逸骥方开路，归云遽敛昏。
胸中何事了，地下与谁论。
拟古七十首 其五 郦徵士炎见志
王世贞（明代）

势屈难见功，时危易为迹。大海无圉鳞，高风有矫翼。

靳此万里无，聊余一偃息。清时奇遘隐，材士多失职。

小者州邑掾，大则公府辟。卑颜窃升斗，揽袂承书檄。

寥矣帝者居，永绝渭川迹。吹箫夕拜相，屠狗朝开国。

顾谓贾少年，兴文何太迫。诗书一长物，礼乐终奚益。

圣主正当阳，群工但胁息。富贵垂昌裔，名声施无极。
苏小小墓
沈括（宋代）

古木寒鸦噪夕阳，六朝遗恨草茫茫。水如香篆船如叶，咫尺西陵不见郎。
壬午重阳后一日初住大通古寺罗戒轩黄葵村霍西牛陈臣张过宿同赋同葵村韵 其二
成鹫（清代）

未能舍良友，不觉出山扉。竹岛来筇杖，松梢挂衲衣。

江城无事到，乡梦有时归。明发鹅潭北，群鸥各自飞。
寄唁张乔喻坦之
薛能（唐代）

何事尽参差，惜哉吾子诗。日令销此道，天亦负明时。

有路当重振，无门即不知。何当见尧日，相与啜浇漓。
晋正德大豫舞歌二首 其二 大豫舞歌
张华（魏晋）

惟天之命，符运有归。赫赫大晋，三后重晖。继明绍世，光抚九围。

我皇绍期，遂在璇玑。群生属命，奄有庶邦。慎徽五典，玄教遐通。

万方同轨，率土咸雍。爰制大豫，宣德舞功。醇化既穆，王道协隆。

仁及草木，惠加昆虫。亿兆夷人，悦仰皇风。不显大业，永世弥崇。
次韵何廉昉太守感怀述事十六首
曾国藩（清代）

鹤原横霣第三人，鹤唳华亭不复春。
先轸归元何日是？虞翻相复本来贫。
科名久滞青云路，身手难扶赤日轮。
十二万年香不灭，从渠捣麝作灰尘。
宵征
张侃（宋代）

涧远泉声激，山回月影重。宵征满凉意，晓色带秋容。

衣薄初沾露，桥阴久傍松。茅檐因雨湿，催织是鸣蛩。
观仙居山漠布
谢景初（宋代）

落泉下峭壁，斗绝千万丈。
溅急雪片飞，望若匹练广。
曲岭隔青林，三里已闻响。
其旁有巨石，平润可俯仰。
愚俗所不道，我辈偶来赏。
须期秋色清，攀萝将尔上。
探梅
李洪（宋代）

瓯粤千山外，清愁只个般。
澹烟增态度，飞霰斗高寒。
郑圃乘风驭，孤山傍水看。
少陵诗兴动，题品信知难。
雪意
葛胜仲（宋代）

闇淡同云拨不开，岁阳云暮迫星回。寄言大造洪濛里，速致青腰滕六来。
德麟以书相招云已与潘仲宝在中庐可自酇来同
李廌（宋代）

云外泉声度碧林，浏萦累带作清深。
吾缨已分令尘染，欲欲寒光去洗心。
宿多福院
王十朋（宋代）

古刹名多福，初来宿上方。蜂窠悬败壁，燕垒满空梁。

蝙蝠沸盈室，尘埃堆满床。香烧数炷柏，移下小僧房。
秋日杂兴二十首 其十三
程敏政（明代）

在昔黄古林，不作近代语。印我梅皋篇，直欲谐鼎吕。

平生更寡合，所至恒独处。侃侃忧世心，戚戚老羁旅。

空持菊花尊，宿草今几许。有怀无与言，西风动林墅。
题冰壶隐居
吴惟信（宋代）

平生以笔代耕耘，老矣营居志亦勤。送子谁为盘谷序，招贤亲亦北山文。

湖鸥近屋拳秋雨，野鹤分松宿暮云。从此只寻闲处去，红尘一语自纷纷。
心远亭探梅得霜字
黎民表（明代）

京兆池亭万树芳，半临秋水半含霜。风林暗折玲珑玉，雪径遥闻断续香。

萼绿解知神女色，额黄曾识汉宫妆。江南地隔瑶台远，欲寄璚枝思渺茫。
和王侍中谒张恶子庙
萧遘（唐代）

青骨祀吴谁让德，紫华居越亦知名。未闻一剑传唐主，

长拥千山护蜀城。斩马威棱应扫荡，截蛟锋刃俟升平。

酂侯为国亲箫鼓，堂上神筹更布兵。
仲春感怀
强至（宋代）

春色愁边已不浓，眼开天地久阴中。
乱红杂下残花雨，暗绿兼飞弱柳风。
生计荒芜有酒盏，交期零落减诗筒。
多情惟有堂前燕，来往贫家与旧同。
悲二子聊句
苏舜元（宋代）

有客自远方，来以二子说。
穆子病疾初，家事巨细缺。
邻人苦其求，翳师久以决。
案杯小大空，布被旁午裂。
馀喘尚能鼓，老愤知已结。
目悽望羊泓，断反谓蝟茁。
尤酸击馀生，嗥嘑留永訣。
语妻后日计，书策未可徹。
教子勤诵读，时命不复说。
吾属何流离，众人方草窃。
凌子久道路，十口著羁绁。
恰旅重江间，正值大饥节。
既无裹饭交，疾走继粗粝。
又无执饮人，及时沃枯竭。
惜哉损天命，痛焉在新絰，
帝胡生尔身，世复称其杰。
胸伏气万丈，肠贮怨百折。
艰难汩风波，鹪顇随霜雪。
久仆动龙钟，弱女痴蹩躠。
文随寒饿空，道与烟焰灭。
魂兮竟何归，去矣不得别。
长府岂无财，莫济翳药切。
太仓岂无粟，莫解复肠热。
天子圣在上，海内清欲澈。
伊人胡不官，既死安得活。
朝青与暮紫，神喜天不轧。
昂国与怒马，门满道不绝。
之子苟闲厕，斯民迺贪餮。
高亢世弗亲，方严鬼所掣。
敢言不足珍，宁免否来齿。
思潜泪辄抽，惨旧面成耋。
举目此牢落，侧身今鄙媟。
箴言耳空虚，险论口{左危右支}。
作诗告石梁。聊以慰寒骨。
题喻景山大飞书房
陈宓（宋代）

仙豀七十里，半世只闻名。
一日见山色，千年怀友情。
古匏浮美醁，清水照尘缨。
霜月亭亭白，连床语到明。
万里波光外，孤城南极西。
李时亮（宋代）

数点晴明天外国，一帆风信舶家舟。
水龙吟·题荻秋访旧图，荻秋为明高攀龙读书故址
陈家庆（清代）

望中烟水萧萧，画图写出苍茫意。荒墩断岸，孤天云树，风前掩曳。

荻渚洲横，蟹村屋小，高人曾寄。叹西风故国，殷勤洄溯，扁舟去，何人会。

莫问泬寥秋气。想东林、昔贤胜地。名流三五，缥湘满架，兰襟清泚。

鸥鹭盟心，烟波息影，古怀同契。羡剡溪逸兴，飘然来去，话沧浪味。
李璋下第
王安石（宋代）

浩荡宫门白日开，君王高拱试群材。
学如吾子何忧失，命属天公不可猜。
意气未直轻感慨，文章尤忌数悲哀。
男儿独患无名尔，将相谁云有种哉。
望人家桃李花
贺知章（唐代）

山源夜雨度仙家，朝发东园桃李花。
桃花红兮李花白，照灼城隅复南陌。
南陌青楼十二重，春风桃李为谁容。
弃置千金轻不顾，踟蹰五马谢相逢。
徒言南国容华晚，遂叹西家飘落远。
的皪长奉明光殿，氛氲半入披香苑。
苑中珍木元自奇，黄金作叶白银枝。
千年万岁不凋落，还将桃李更相宜。
桃李从来露井傍，成蹊结影矜艳阳。
莫道春花不可树，会持仙实荐君王。
校官碑
曾极（宋代）

风摧雨剥校官碑，集古先生竟不知。
同是光和千岁刻，未容苦县独称奇。
下清浪滩
熊为霖（清代）

扬帆爱风驶，下濑喜滩急。龙涎激秋雨，溅使青天湿。

操纵劳长年，屏息苍鹰立。一石捩一篙，心手妙相入。

借势得分寸，雷车翻欻歙。弄雪跳珠花，卧听鲛人泣。
和朱子渊石柏诗
洪迈（宋代）

海底灵根石效奇，山经地志不曾知。
凝红幻出珠千颗，染紫装曾玉一枝。
鹤骨龙姿随质见，鸾栖凤宿与香宜。
元戎高唱真难和，愧我年来笔力衰。
月子弯弯照九州
杨万里（宋代）

月子弯弯照九州，几家欢乐几家愁。
愁杀人来关月事，得休休处且休休。
九日同随轩兄登九成台有怀渭崖兄晓峰弟
李廷敬（清代）

岭南九月纸鸢飞，落帽风轻暑气微。海舶春槽橙酿酒，山猺秋雨荔为衣。

千年歌舞余荒徼，万里关山共落晖。望断天涯音问隔，武溪险绝鲤鱼稀。
陈情
晁说之（宋代）

春风到来久，今日令得行。
蛙声曲池满，柳色深巷明。
负疴老客子，徜徉难为情。
岂不怀故隐，盗贼间徂征。
近得望行在，气侵夜峥嵘。
谅待贤者出，一偃天下兵。
四夷堡障静，三农田野耕。
鸡豚饱故老，廉耻责后生。
我虽素餐者，自谓能颂声。
此情谁与同，有公仍有卿。
金地茶
陈岩（宋代）

瘦茎尖叶带余馨，细嚼能令困自醒。
一段山间奇绝事，会须添入品茶经。
次韵仇仁近有怀见寄十首
方回（元代）

寄来诗卷了无尘，想见家贫道不贫。
真复远追前辈味，颇惊顿异去来人。
驱车荡荡行须至，破的遥遥见已亲。
换骨得仙内丹熟，可须浮海望三神。
楚辞三章送郭教授趋朝 其三
陈造（宋代）

爰有人兮媻珊偪侧，耕耘寒暑兮图史儒墨。吟抱膝兮山南水北，佩明月兮冠切云。

曳芙蓉兮敷芬，冰其茹兮蕙其薰。之于世曾莫谅兮，蹇吾犹淮之濆块。

予揆夫初度兮，磷竞彊而为懦。发之新兮志偕而堕，非金玉之人兮孰振吾过。

有牵其复兮有倡其和，完予独而息黥兮睍新功以自课，一息恍三秋兮胡为去我而他之。

些君行兮指日边，章陈兮君席为前。揖风袂之翩翻，寿君兮绿樽。

贝宫靓深兮碧落宽，陵天风兮整羽翰。君无谓予兮考槃，有尘冠兮待弹。
泾溪
罗隐（唐代）

泾溪石险人竞惧，终岁不闻倾覆人。
却是平流无石处，时时闻说有沈沦。
鹊踏枝 雨舟纪梦
李雯（清代）

四围山色新安路。溪滑云深，唤起离人绪。点点黄梅天上雨，五更湿尽相思树。

飘飖已作浮萍侣。角枕蓬窗，无计推愁去。石上菖蒲长几许，梦回香阁逢端午。
蝶恋花（戊申秋夜）
赵师侠（宋代）

夜雨鸣檐声录蔌。薄酒浇愁，不那更筹促。感旧伤今难举目。无那独剪西窗烛。

弹指光阴如电速。富贵功名，本自无心逐。粝食粗衣随分足。此身安健他何欲。
有警辞
晃逈（宋代）

图上华夷能尽记，未始经行一步地。
博闻强识总周知，心不能行亦如是。
闻杜鹃三首
刘宰（宋代）

天津桥上小徘徊，入耳新声兆有开。
家住江南异京洛，不因君至浪惊猜。
衡门独立
陆游（宋代）

春归堪笑又匆匆，水白秧青细雨蒙。
溪鸟低飞画桥外，路人相雨绿阴中。
宋清药券贫来积，李贺诗囊病後空。
惟有剧谈能一洗，芳尊那得故人同？
宴坐庵
范成大（宋代）

粥鱼吼罢鼓逢逢，卧听饥鼯上晓釭。
一点斜光明纸帐，悟知檐雀已穿窗。
蜘蛛
释普济（宋代）

一丝挂得虚空住，百亿丝头杀气生。上下四维罗织了，一无漏网话方行。
午日庭宴
唐顺之（明代）

南熏应律转朱旗，火帝乘离锦席披。榴吐千花承羽盖，蓂开五叶拂瑶墀。

冰盘错出仙人掌，金缕遥分织女丝。复道龙舟方竞渡，衔恩共许向昆池。
杨柳枝·桃源仙子不须夸
司空图（唐代）

桃源仙子不须夸，闻道惟裁一片花。何似浣纱溪畔住，绿阴相间两三家。
和聂充甫水南见寄
韦骧（宋代）

衮衮孤城里，惟君离俗居。车鱼绝嗟叹，诗酒养冲虚。

掩面羞龙断，澄心对古书。天其假幽寂，停滀合何如。
送谢希孟归黄岩四首
陈傅良（宋代）

累觞以为欢，班荆以为仪。
交际贵如此，勿使至意亏。
颇常怪小雅，鹿鸣至鱼丽。
宾主礼百拜，六经似支离。
题四十三代天师无为仙人耆山庵三十韵
宋讷（明代）

先天涵太始，斯道本希夷。坱圠玄机露，絪缊大化滋。

至人观徼妙，内境混冲熙。仙谱乘灵胤，名山表寿耆。

云仍四十祀，道德五千辞。龙虎蟠丹鼎，蛟螭拥翠旗。

卜居占胜地，环卫宿柔祇。员峤云中见，蓬莱海上移。

阴崖悬北斗，阳境焕南离。翼翼清都近，重重翠雾披。

天光生泰定，渊默契无为。雷雨昭灵贶，烟霞閟隐思。

步虚风引佩，御气月乘辎。石室流琼液，玄田长玉芝。

丹砂访勾漏，瓜枣致安期。画罨溪山胜，壶天日月迟。

松花春酿酒，桐叶夜题诗。卿相门前辙，仙人石上棋。

高风清可挹，逸驾邈难追。德泽征来裔，神功翊盛时。

振振麟在薮，嘒嘒凤鸣岐。治世祯祥协，安居福履绥。

宠章频贲饰，灵物久呵撝。朝觐观周典，衣冠仰汉仪。

班行联鹭羽，光彩动芝眉。倾盖频相语，通家夙所推。

青冥归鹤骑，紫气湿龙池。佳菊留霜艳，幽兰擢露蕤。

尻轮惭莫御，羽馆阒难知。望望明河隔，江梅发旧枝。
到郡城忆江钓
丘葵（宋代）

谁使入州夜，被人嫌我真。
未归江上钓，且作梦中人。
一片沧浪石，百年泡幻身。
知心惟白鹭，相忆伴经纶。
楼西远山数叠如屏障
韩淲（宋代）

寒烟淡木逼晴空，山外之山又不穷。倚遍高楼坐而立，心随眼力付杯中。
春日陪杨江宁及诸官宴北湖感古作
李白（唐代）

昔闻颜光禄，攀龙宴京湖。
楼船入天镜，帐殿开云衢。
君王歌大风，如乐丰沛都。
延年献佳作，邈与诗人俱。
我来不及此，独立钟山孤。
杨宰穆清风，芳声腾海隅。
英僚满四座，粲若琼林敷。
鹢首弄倒景，峨眉缀明珠。
新弦采梨园，古舞娇吴歈。
曲度绕云汉，听者皆欢娱。
鸡栖何嘈嘈，沿月沸笙竽。
古之帝宫苑，今乃人樵苏。
感此劝一觞，愿君覆瓢壶。
荣盛当作乐，无令后贤吁。
药圃五咏 其一 杞菊
方一夔（宋代）

药中有杞菊，甘食比蔬菜。维昔陆与苏，赋咏穷梗概。

搜寻入吾圃，孤根擢荒秽。未能竟俗好，堇堇生意在。

辛荑满袖衽，枝叶不一采。少需摘绛实，叠叠贯珠琲。

岁晚脱皮毛，凉叶苏渴肺。灵厖守我宅，无复逐夜吠。
宋颂九首·丑魂
石介（宋代）

皇祖有德，乾覆坤容。
予在吊民，不杀以封。
姜贫乐青龙征商
释居简（宋代）

月冷孤山幌，潮翻沪渎春。关讥今不古，课最食常贫。

北雁云难驻，南枝雪又新。莫教诗满箧，忘却寄来频。
次韵和吴仲庶池州斋山画图
王安石（宋代）

省中何忽有崔嵬，六幅生绡坐上开。
指点便知岩石处，登临新作使君来。
雅怀重向丹青得，胜势兼随翰墨回。
更想杜郎诗在眼，一江春雪下离堆。
和陶君锥庵重九惠章韵
陈式金（清代）

满园丛菊手亲栽，今日迎君户早开。绕径探秋排雾出，登山得早似云来。

重峦笔洒屏生色，六法谈深月浸杯。愿睹太平图黼黻，多君掞藻有奇才。
集罗幼良白雀堂
黎崇宣（明代）

亹亹四时运，陶陶春暮辰。主人眷芳景，高会延嘉宾。

开轩肆广坐，华几纷错陈。鲜烹出中厨，美酒过隔邻。

客主省揖拜，披襟意良忻。一献复一酬，觞飞何太频。

颓然遂成醉，侧此头上巾。行坐纵所适，笑语不更文。

沉缅匪自放，吾自率吾真。平生寡俗礼，无为多见嗔。
和前三篇
苏颂（宋代）

百雉金城十仞池，天声遐憺远戎知。
剖符但报三年政，推毂无劳六月师。
胡马逸归常见画，塞鸿征尽著残棋。
欲歌盛业赓周雅，须假清风吉甫诗。
钱塘渡
苏泂（宋代）

百年鬓发春风晚，十二阑干落照微。
多事钱塘江上水，送人离别送人归。
偈颂八十七首 其五十四
释慧开（宋代）

八两还他是半斤，陈年桃核旧时仁。大家出手共提掇，行看丛林气象新。
咏史八首·其一
左思（魏晋）

弱冠弄柔翰，卓荦观群书。
著论准过秦，作赋拟子虚。
边城苦鸣镝，羽檄飞京都。
虽非甲胄士，畴昔览穰苴。
长啸激清风，志若无东吴。
铅刀贵一割，梦想骋良图。
左眄澄江湘，右盼定羌胡。
功成不受爵，长揖归田庐。
咏盆梅
熊禾（元代）

一声羌笛晚风斜，再问花期便觉赊。
茵幌泥沙可随分，莫将春意殢残花。
去妇词（一作顾况诗）
李白（唐代）

古来有弃妇，弃妇有归处。今日妾辞君，辞君遣何去。

本家零落尽，恸哭来时路。忆昔未嫁君，闻君却周旋。

绮罗锦绣段，有赠黄金千。十五许嫁君，二十移所天。

自从结发日未几，离君缅山川。家家尽欢喜，

孤妾长自怜。幽闺多怨思，盛色无十年。相思若循环，

枕席生流泉。流泉咽不扫，独梦关山道。及此见君归，

君归妾已老。物情恶衰贱，新宠方妍好。掩泪出故房，

伤心剧秋草。自妾为君妻，君东妾在西。罗帏到晓恨，

玉貌一生啼。自从离别久，不觉尘埃厚。尝嫌玳瑁孤，

犹羡鸳鸯偶。岁华逐霜霰，贱妾何能久。寒沼落芙蓉，

秋风散杨柳。以比憔悴颜，空持旧物还。馀生欲何寄，

谁肯相牵攀。君恩既断绝，相见何年月。悔倾连理杯，

虚作同心结。女萝附青松，贵欲相依投。浮萍失绿水，

教作若为流。不叹君弃妾，自叹妾缘业。忆昔初嫁君，

小姑才倚床。今日妾辞君，小姑如妾长。回头语小姑，

莫嫁如兄夫。
万象山
吴世涵（清代）

栝城富林麓，万象殊巃嵷。芙蓉拔地起，突兀凌高穹。

朅来蜡游屐，磴道修且崇。盘旋出云表，石径趋灵宫。

山亭坐一览，天宇开鸿濛。群峰忽低堕，罗列如儿童。

黄龙与桃隘，秀色千崖通。霜风天外来，万木钻青红。

江流日夜去，滔滔不可穷。回首望少微，晓日光曈昽。

矫矫云中鹤，高举青田东。恨无垂天翼，颉颃因晨风。

凭栏读赵碣，石半苍苔封。淮海七百载，祠宇犹栋隆。

惜哉不复作，劲节遗荒丛。山僧善款客，清斋荐葵菘。

流连未及已，暮飔吹寒棕。闲情狎野鹿，逸兴随冥鸿。

诘朝石门去，江上飞轻篷。
凤栖梧（南窗偶题）
程垓（宋代）

薄薄窗油清似镜。两面疏帘，四壁文书静。小篆焚香消日永。新壁识得闲中性。

人爱人嫌都莫问。絮自沾泥，不怕东风紧。只有诗狂消不尽。夜壁题破窗花影。
送御史大夫与川葛公致仕东归四十韵
于慎行（明代）

赫矣皇王代，庥哉社稷臣。三朝依日月，八座上星辰。

海岱钟元气，夔龙托后身。由来人望久，莫讶主恩频。

自奏三千牍，今更五十春。风霜随处历，雨露几回新。

誉籍仙曹佩，文操郢匠斤。分符全陜地，开府大河滨。

留省司邦礼，铨曹佐国均。云方离远岫，鸿复上秋旻。

两著东山屐，重徵渭水纶。明时登鼎鼐，晚节识松筠。

北斗当喉舌，西台领搢绅。从龙仍沛霭，象岳再嶙峋。

祇为酬丹扆，应难厌紫宸。纪纲群吏肃，声教一时淳。

石砥中流柱，风清要路尘。门无朱履客，座有布衣亲。

共味心如水，何妨鬓似银。况逢冲圣主，全仗老成人。

尚父开周日，韦贤相汉辰。犹閒青玉杖，却忆白纶巾。

五疏辞逾切，三秋愿始伸。感恩宁避世，颐老欲韬真。

展转纡皇眷，从容出帝闉。宫阶行日拜，天语赐时谆。

酒醉都门帐，花飞易水津。廪人共白粲，台隶从朱轮。

异数优元老，休声鬯九垠。志原暌雁鹜，名已画麒麟。

始谢人间事，还随物外宾。安期新寄语，曼倩旧为邻。

境地烟波隔，心期鸟雀驯。固知风后侣，本是葛天民。

先子同攀桂，他时吐获茵。执鞭曾入洛，伏轼亦游秦。

仓卒情何渥，苍茫迹已陈。遗孤重接待，旧事转酸辛。

自幸依高矩，谁堪怆别神。踟蹰歌此曲，聊尔谢鸿钧。
偈颂一百四十二首 其一二三
释广闻（宋代）

世界恁么热，今日何似昨日。庭柯一叶落，前秋不觉后秋。

通方达士未举先知，不是俊流徒劳啖啄。
闲居七咏孙建侯赋 其一 映雪
邓云霄（明代）

开窗临积雪，片玉坠遥天。鹤氅相辉映，人如姑射仙。
元夕立春喜晴於是郡人久不出矣
叶适（宋代）

十夜茅檐宿冻云，商量送腊又迎春。
并将束苇熏天焰，回得阳和捧日轮。
夏
佚名（唐代）

赤帝旗迎火云起，南山石裂吴牛死。绣楹夜夜箔虾须，

象榻重重簟湘水。彤彤日脚烧冰井，古陌尘飞野烟静。

汉帝高堂汗若珠，班姬明月无停影。
题徐子比独秀亭二首
曾丰（宋代）

隣山三五百为曹，气伏心降让我高。
独秀不知为独秀，退然自视一秋毫。
老朴行
施远恩（清代）

环山百年树，其名曰沙朴。婆娑烟雨姿，分荫到邻屋。

具兹千霄材，应入工师目。托根不得地，远弃在南服。

绳尺恐难施，拥肿更蜷曲。鸱鸮巢其巅，蝼蚁穴其腹。

生意良已尽，雨露非不渥。未充梁栋选，颇避斧斤斸。

安知终天年，非以不材福。至哉庄生言，宁甘老荒谷。
忆旧游 容园感旧
潘榕（清代）

园将就圮，客又重来，细认游踪。记得当年景，忽流光屈指，卅载匆匆。

那堪往事回首，人去怅东风。忆翠管题诗，金樽醉酒，陈迹都空。

休夸石崇富，问一世豪华，几辈英雄。梦醒方知幻，剩荒池草满，冷径苔封。

树花独自开落，春色可怜红。惹万种闲愁，低徊尽付无语中。
戊辰除夜四绝 其四
周紫芝（宋代）

新春皓薄晓钟声，残烛晶荧守岁檠。年向白驹光里度，诗随蓝尾酒中成。
题画送祁通判朝明年正月时宦瑾伏诛海内拭目以观新化
顾清（明代）

雪后蓬莱万景鲜，綵云红日在尧天。江湖不及元正会，遥听升歌采菽篇。
胡料院出示车攻图仍索俚作
乐雷发（宋代）

九壤卧龙呼不起，乳臭谈兵空满耳。
书生未识玉帐经，且抱此图究终始。
姬家出车咏，嬴家小戎诗。
卫家武刚扞突骑，马家偏厢走羌夷。
只今车阵无人识，天狗横空洒腥血。
胡人以鞍马为家，谁遇奔冲展奇策。
豫章先生今孔明，胸中森罗万甲兵。
天稀地轴妙绝识，内阵外阵何纵横，
千枝绿沈列虓虎，万臂黄閒张白羽。
人言险野难用车，作独规模掩前古。
车攻图，车攻说，
八采眉前曾进彻。世人苦谤陈涛斜，
却向齐门空鼓瑟。今朝朱轓富川头，
绝江以北瞻神州。李纲政要讲车战，
南渡勋业应可收。泾水黄，
铁山碎，双轮快碾幽燕地。
郎诵先生复古篇，他时此笔犹能继。
杂兴
卢仝（唐代）

意志未成百不解，见人富贵亦心爱。等闲对酒呼三达，屠羊杀牛皆自在。

放心为乐笙歌攒，壮气激作风霜寒。厨中玉馔盈金盘，方丈厌见嫌不餐。

飞鹰跃马实快性，唇腐齿烂空巑岏。岂期福极翻成祸，祸成身诛家亦破。

昨朝惆怅不如君，今日悲君不如我。否泰交加无定主，懒学风云戢翎羽。

绿酒清琴好养生，出将入相无心取。三五图书旧揣摩，五千道德新䂓矩。
和万老
张孝祥（宋代）

归途正辽邈，此地更淹留。落木千山夜，空江万里秋。

聊为无事饮，莫赋畔牢愁。明发催船鼓，风帆过橘洲。
岁晚倚栏
冯伯规（宋代）

倏忽秋又尽，明朝恰立冬。
细倾碧潋滟，喜对白芙蓉。
问信迟宾雁，催寒有响蛩。
暝烟都不见，闻得望□钟。
河上
史肃（金朝）

堤外三竿日，河边八尺泥。夜风喧马枥，秋露冷鸡栖。

岁月吾生老，关山客梦迷。故园桃李树，摇荡不成蹊。
李甘
吕陶（宋代）

夜进麻词晓未宣，满朝簪笏尽谊然。李甘轻肆君休议，不相奸凶已可贤。
寄题张学士三径堂二首 其一
许景衡（宋代）

留侯有高致，世业更谁传。苕霅新开径，蓬瀛旧集仙。

藜床荫松桂，蕙帐带云烟。扰扰争毫末，何人解乐全。
浣溪沙（和前韵）
苏轼（宋代）

霜鬓真堪插拒霜。哀弦危柱作伊凉。暂时流转为风光。

未遣清伊空北海，莫因长笛赋山阳。金钗玉腕泻鹅黄。
佳人歌
宋伯仁（宋代）

淡傅粉，浅画眉，鬓边休插桃花枝。白面郎君马如箭，回头再盼情依依。

文君未识相如面，朱弦声里犹相恋，风流胜事千古传。

宁如文君当时深深深处深庭院，临邛亦免王孙怨。

佳人佳人休捲帘，门外落花春正甜。绣床午困语声寂，博山篆冷香频添。

佳人噫，佳人吁，今人安得人人思秋胡，黄金不认真丈夫。
正月十日理发三首 其一
俞德邻（宋代）

多病多愁鬓已星，更怜诗骨瘦崚嶒。百钱挑杖但求醉，五斗折腰良不能。

徒步幸无官长骂，浩歌聊袭散人称。世情阅尽忘今古，一合乾坤几废兴。
和许守野亭登眺
吴芾（宋代）

夫君自合代王言，暂寓空斋作九椽。
尽日清谈挥麈尾，闭门危九爇龙涎。
诗囊遣兴随时赋，茗碗袪魔对客煎。
看即除书催入觐，得閒登眺且欣然。
和周仲容春日二绝句
杨万里（宋代）

春半花全退，诗人尚道迟。
惟应读书苦，声调作吾伊。
蝉
李郢（唐代）

饮蝉惊雨落高槐，山蚁移将入石阶。

若使秦楼美人见，还应一为拔金钗。
奉使封闽王归京洛
翁承赞（唐代）

泥缄紫诰御恩光，信马嘶风出洛阳。此去愿言归梓里，

预凭魂梦展维桑。客程回首瞻文陛，驿路乘轺忆故乡。

指日还家堪自重，恩荣昼锦贺封王。
寄夏文州左藏佾
文同（宋代）

翩翩贵公子，佳誉本能文。
大第辞京辇，高旌拥塞云。
劝农唐刺史，养士汉将军。
莫刻和戎誓，朝廷立功勋。
摸鱼儿 杨教之齐安任
邓剡（宋代）

笑平生、布帆无恙，堂堂稳送君去。江声悲壮崖殷血，曾是英雄行处。

今亦古。甚一点东风，天不周郎与。城幡夜竖。几铜爵春残，战沙秋冷，华发遽如许。

东坡老，千载风流两赋。馀音不绝如缕。临皋一笑三生梦，还认岷峨乡语。

挥玉麈。尽不碍灯前，痛饮檐花雨。雪堂在否。管驾鹤归来，为君细赏，蝴蝶上阶句。
书怀
朱权（明代）

纷纷雨竹翠森森，点点风花落绿阴。
贫恨苦吟穷寞寞，乱愁牵断梦沉沉。
昏昏岭隔重重信，渺渺江如寸寸心。
因有事情闲默默，我于疏拙老骎骎。
寒雨中偶赋二首 其二
陆游（宋代）

暮年心事与谁同，到处飘然一病翁。断梦凄凉灯影里，残诗零落雨声中。

莫惊颜鬓浑非昨，略数朋侪已半空。祠禄上还犹负愧，何功班缀冠仙蓬。
次刘明远宋子飞反招隐韵二首 其一
朱熹（宋代）

先生留落岁时多，气涌如山不易磨。却学幽人陶靖节，正缘三径起弦歌。
杏花天
江开（宋代）

谢娘庭院通芳径。四无人、花梢转影。几番心事无凭准。等得青春过尽。

秋千下、佳期又近。算毕竟、沈吟未稳。不成又是教人恨。待倩杨花去问。
定风波（杜鹃花）
辛弃疾（宋代）

百紫千红过了春。杜鹃声苦不堪闻。却解啼教春小住。风雨。空山招得海棠魂。

一似蜀宫当日女。无数。猩猩血染赭罗巾。毕竟花开谁作主。记取。大都花属惜花人。
越州道中杂诗十三首 其一
陈渊（宋代）

心息久相依，息调心自住。忽焉不自知，根尘失所寓。

向来尚有锥，今我已忘兔。似入无功乡，不由嵇阮路。
送李侍御贬郴州
刘长卿（唐代）

洞庭波渺渺，君去吊灵均。几路三湘水，全家万里人。

听猿明月夜，看柳故年春。忆想汀洲畔，伤心向白蘋.
青城县会饮何氏池亭赠谭德称
陆游（宋代）

赤日黄尘行路难，青城县里得偷闲。
十年去国悲霜鬓，六月登楼望雪山。
醉客千言犹落笔，美人斗酒未酡颜。
凭谁唤住谭夫子。
更与徘徊水石间。
寓富池双泉寺三首
董嗣杲（宋代）

丹枫叶叶委江塘，旅况空馀古锦囊。
阙下有家劳梦寐，灯前无锦遣荒凉。
陈踪浮泛栖僧舍，往事消磨落客床。
世态自应酬酢懒，已拚双鬓受年光。
芳草渡（般涉调）
张先（宋代）

主人宴客玉楼西。风飘雪、忽雰霏。唐昌花蕊渐平枝。浮光里，寒霏聚，队禽栖。

惊晓日，喜春迟。野桥时伴梅飞。山明日远霁云披。溪上月，堂下水，并春晖。
和偶登安济亭
蔡襄（宋代）

津亭遥望草萋萋，空旷清怀与物齐。
春水倒行潮欲上，晚云平物日先低。
高城览古人何在，远渡伤离客自迷。
好共山翁同出处，不随朝骑五门西。
哭亡友胡达材
孙应时（宋代）

少日徐卿子，他年董相孙。
敛藏神气重，进止德容尊。
人物当今叹，风流雅望存。
拊棺疑不死，谁与赋招魂。
寄伯康君实
范纯仁（宋代）

明月照分袂，离魂增黯然。禅公归故里，词伯约新年。

松竹荒三径，金兰忆二贤。向风无限意，书札岂能宣。
菩萨蛮·漓江舟中
萧萐父（唐代）

漓江江上峰奇叠。漓江江水何莹澈。山势恣嶙峋。波涵无限情。

秀眉晕黛浅。螺髻鲛绡掩。慧境托诗心。高秋入桂林。
登泰山 其一
江春（清代）

白云出其下，终古泰山青。到地盘珠馆，扪天叠翠屏。

明禋尊岳渎，封禅配云亭。齐鲁峰无数，苍苍入杳冥。
东阳郭希吕山园十咏·月峡
陈傅良（宋代）

两岸束青天，中有月皎皎。
乍可谓月低，不可谓天小。
鲤鱼山
归有光（明代）

鲤鱼山头日，日落山紫赤。遥见两君子，登岸问苦疾。

此地饶粟麦，乃以水荡潏。水留久不去，三年已不食。

今年虽下种，湿土乾芽茁。因指柳树间，此是吾家室。

前月水漫时，群贼肆狂獝。少弟独骑危，射死五六贼。

长兄善长鎗，力战幸得释。因示刀箭痕，十指尚凝血。

问之此何由，多是屯军卒。居民亦何敢，为此强驱率。

始者军掠民，以后军民一。民聚军势孤，民复还劫卒。

鲤鱼山前后，遂为贼巢窟。徐、沂两兵司，近日穷剿灭。

军贼选骁健，叱呼随主帅。民贼就擒捕，时或有奔逸。

其中稍黠者，通贿仍交密。以此一月间，颇亦见宁谧。

二人既别去，予用深叹息。披发一童子，其言亦能悉。

民贼犹可矜，本为饥荒迫。军贼受犒赏，乃以贼杀贼。

吾行淮、徐间，每闻邳州卒。荆楚多剽轻，养乱非弘策。
次韵公绍贺崇静之赐金紫
朱长文（宋代）

久脱朝衣袭野裳，亲逢盛旦日重光。
耕田凿井尧民事，垂组怀黄汉服章。
诸老相欢陶圣治，两宫遥祝与天长。
谪仙才调今谁是，肯解金龟燕夕阳。
和前韵勉子贤学诗
欧阳澈（宋代）

雕镌风月摘佳篇，落笔尤宜法古贤。淬砺要如砻宝剑，清新蕲似冽寒泉。

会同白句吟披锦，冷笑邕文卖得钱。诗社获公添一瑞，苦思须拍阆仙肩。
过景星山山顶一石孤立又名突星山
杨万里（宋代）

山头孤立玉竛𥪁，天上何年堕景星。四面万峰非不峻，如何只是一峰青。
晓霁
晁说之（宋代）

沈疴春夜客，风雨送愁来。
晓云收风雨，一瞬静九垓。
东皇太一人，盗贼何有哉。
上使四门闢，岂但桃李开。
下使小人退，即日大辂回。
昭昭负帝德，汲汲掞天才。
白头见太平，酒醒豁所怀。
用前韵示谢公定学士
饶节（宋代）

买金须是识真金，学道先防邪见林。切忌随言因作解，直须见色便明心。

大圆觉海波澜阔，优钵罗花根蒂深。只者若还亲荐得，十方俱现海潮音。
得莲子
赵文（宋代）

休休得一闲，杯酒聊从容。
晚凉过池亭，受用水上风。
默存即实过，身在莲花中。
何况青青盘，磊落堆莲蓬。
乍休吟风蝉，又起聒夜虫。
乃知天机动，衮衮无终穷。
如何二三子，不肯勤其躬。
无已思太康，明当励新功。
题柳风芙月亭诗卷
杨维桢（元代）

主家池馆西龙塘，龙塘华国参差芳。秋轮轧露春云热，水风杨柳芙蓉月。

星桥高挂东西虹，宫花小队烟花红。金丝拂鞍长袖舞，夜静水凉神欲语。

草池梦落西堂客，吟诗一夜东方白。
后三日再赋
陈与义（宋代）

天生瘿木不须栽，说与儿童是酒杯。
落日留霞知我醉，长风吹月送诗来。
一官扰扰身增病，万事悠悠首独回。
不奈长安小车得，睡乡深处作奔雷。
清明日闻杜鹃
释居简（宋代）

吴越清明四十年，可曾归梦搅清眠。楼头欲与仲宣语，蓦地一声啼杜鹃。
茅檐杂诗 其一
魏学洢（明代）

只在尘寰内，居然径独迂。此君疏类我，石丈老于儒。

候雨迎鸠妇，栽花薙鼠姑。客来深自慰，知有浊醪无。
渡吴江
杜牧（唐代）

堠馆人稀夜更长，姑苏城远树苍苍。江湖潮落高楼迥，

河汉秋归广殿凉。月转碧梧移鹊影，露低红草湿萤光。

文园诗侣应多思，莫醉笙歌掩华堂。
陆亨宇以风鉴自温钱二阁老幕中至
何吾驺（明代）

岂有持梁剌齿肥，宰官如现丈人机。但令夜抱九仙骨，肯羡朝人一品衣。

面目西来真亦幻，云山南去是耶非。鹓鸾腐鼠都休问，来岁于今归未归。
昝公溉
文同（宋代）

晚泊昝公溉，船头馀落晖。携家上岸行，爱此风满衣。

村巷何萧条，四顾烟火稀。问之曰去岁，此地遭凶饥。

斯民半逃亡，在者生计微。请看林木下，墙屋皆空围。

好田无人耕，惟有荆棘肥。至今深夜中，鬼火流清煇。

众稚闻此语，竞走来相依。错莫惊且哭，牵挽求速归。
舒城道中
吕声之（宋代）

还辕天作十分晴，演出秋光一派清。
走笔欲题人到迹，扬鞭不派马嘶声。
顷禾晚熟黄云色，篱菊朝含白露英。
得似渊明便归去，候门童稚出欢迎。
和文与可洋川园池三十首 书轩
苏轼（宋代）

雨昏石砚寒云色，风动牙签乱叶声。
庭下已生书带草，使君疑是郑康成。
废宅
周濆（唐代）

牢落画堂空锁尘，荒凉庭树暗消春。

豪家莫笑此中事，曾见此中人笑人。
循梅道中遣人如江南走笔寄诸季十首 其四
李纲（宋代）

契阔三年久，惊忧一梦新。江乡漂寓客，海峤得归人。

风雨对床夜，诗书开帐晨。速宜寻旧约，一醉万家春。
立春后泰祠东郊呈器资二首 其一
刘挚（宋代）

走马东郊春早时，宿云容与澹朝晖。溪边水暖鱼初上，塞北风柔雁欲归。

君赏已誇梅白早，我来仍见柳黄微。年华恰恰催吟醉，从此朝回日典衣。
送江墨庄
赵汝腾（宋代）

径坂仙翁名盖代，得君胶法喜临池。
鸡林鼠岛皆知重，尔亦声华万古垂。
和淮上喜雪呈贯之
赵抃（宋代）

落雪纷纷甚羽毛，相逢淮上系轻舠。压低酒力威棱健，助豁诗轻气象豪。

两岸远山供玉障，一天长水尽云涛。归欤喜见丰年瑞，南顾无烦帝力劳。
答枢密吴给事见寄
欧阳修（宋代）

老得闲来兴味长，问将何事送余光。
春寒拥被三竿日，宴坐忘言一炷香。
报国愧无功尺寸，归田仍值岁丰穰。
枢庭任重才余暇，犹有新篇寄草堂。
示头陀过灵隐
释广闻（宋代）

头颅如雪困风波，未到灵山未倒戈。百万人中笑花眼，元来犹有此头陀。
神宗皇帝挽词三首
苏轼（宋代）

文武固天纵，钦明又日新。
化民何止圣，妙物独称神。
政已三王上，言皆六籍醇。
巍巍本无象，刻画愧孤臣。
未易名尧德，何须数舜功。
小心仍致孝，余事及平戎。
典礼従周旧，官仪与汉隆。
谁知本无作，千古自承风。
接统真千岁，膺期止一章。
周南稍留滞，宣室遂凄凉。
病马空嘶枥，枯葵已泫霜。
余生卧江海，归梦泣嵩邙。
雷潭寺
赵汝鐩（宋代）

忆昔登临日，今经二十年。
峥嵘新栋宇，黼黻旧山川。
鱼响潭翻浪，鸟飞风送船。
穴空龙已去，鳞爪迹依然。
偈颂一百六十首 其五十四
释宗杲（宋代）

法身报身化身，咄哉魍魉妖精。三眼国中逢著，笑杀无位真人。
挽刘忠肃二首 其二
蔡元定（宋代）

大节人谁识，孤忠我独知。文章亦馀事，轩冕竟何为。

国耻生期报，臣心死未衰。凄凉遗奏稿，千载有馀悲。
金刚随机无尽颂·无得无说分第七
释印肃（宋代）

南泉中水草，古锥更老倒。
放却鼻头绳，四天无处讨。
拟束皙补亡诗 其五 崇邱
吴敦仁（清代）

莫高匪邱，峻极于天。物得所养，其崇亦然。资生资始，有开必先。

崇邱之广，无物不养。天地氤氲，阴阳鼓荡。□□之兼，增高继长。

崇邱之上，九鸿在望。夏甸既恬，春台斯旷。仰观俯察，物与无妄。
代人上李龙图并廉使致语十首 其八
释德洪（宋代）

如云旌骑照湘江，千里农桑楚大邦。中鹄才高今有武，射雕伎大古无双。

锦袍雅称黄金带，琼液尤宜白玉霜。笑挽雕弓如满月，万人惊慑已心降。
无题二首 其二
刘克庄（宋代）

顶垂翅短立䙰褷，孤泪谁听祇自悲。宁瘗焦山山下土，不将身托上林枝。
旅闷十首
方回（元代）

病恐医难谢，贫惊籴愈昂。
未甘频饵药，只欲暂休粮。
暑殆无凉处，饥容有熟乡。
归欤谋藿食，不敢畏秋阳。
九日止诸少登高
艾可翁（宋代）

尘埃漠漠一千里，风雨潇潇十四陵。
立得身高愁转甚，龙山从此不须登。
水调歌头（柳州北湖）
吴镒（宋代）

澄彻北湖水，圆镜莹青铜。客槎星汉天上，隐隐暗朝通。六月浮云落日，十顷增冰积雪，胜绝与谁同。罗袜步新月，翠袖倚凉风。

子韩子，叫虞帝，傲祝融。御风凌雾来去，邂逅此从容。欲问骑驎何处，试举叉鱼故事，惊起碧潭龙。乞我飞霞佩，从子广寒宫。
钦圣宪肃皇后挽词二首
陈师道（宋代）

二妃端协帝，三后共兴周。
决策天同力，收功语不流。
权宜从杀礼，末命尚深忧。
郁郁佳城闭，终天配寿丘。
题人画扇十首
曹勋（宋代）

长沙笔墨妙山林，植立如听啸月音。
岸槲不妨俱遂性，一溪闲与照清深。
和胡秉彝敷文岩桂四首
蔡戡（宋代）

独占秋光自一奇，深藏岩壑少人知。
招还茉莉同为伴，欺压黄花不得施。
白莲
杨亿（宋代）

昨夜三更里，嫦娥坠玉簪。
冯夷不敢受，捧出碧波心。
偈颂二百零五首
释正觉（宋代）

灵云却解见桃华，老眼如今冷淡些，
拈却面前案山子，柱门路直不横斜。
蝶恋花（送妓）
姜特立（宋代）

飘粉吹香三月暮。病酒情怀，愁绪浑无数。有个人人来又去。归期有恨难留驻。

明日尊前无觅处。咿轧篮舆，只向双溪路。我辈情钟君谩与。为云为雨应难据。
叶筠元礼留饮 其一
邹浩（宋代）

天造移居汉水湄，岭边欣与故人期。红灯暖照金波动，全胜来仙阁上时。
送王君冕归长安
宋褧（元代）

去国三千里，登科二十年。盍簪方晤语，分袂忽言还。

书帙休晨检，诗筒息夜传。更无吟偪侧，惟有恨缠绵。
苦博利名总是虚请看争渡竟何如满𢬵心力风波上所较争过尺寸馀 其二
黄廷用（明代）

龙起江翻万艘飞，几人夺得锦标归。水流不竞心如许，稳坐楼头看是非。
放白鹇篇
宋之问（唐代）

故人赠我绿绮琴，兼致白鹇鸟。琴是峄山桐，鸟出吴溪中。

我心松石清霞里，弄此幽弦不能已。我心河海白云垂，

怜此珍禽空自知。著书晚下麒麟阁，幼稚骄痴候门乐。

乃言物性不可违，白鹇愁慕刷毛衣。玉徽闭匣留为念，

六翮开笼任尔飞。
子贡
王安石（宋代）

一来齐境助奸臣，去误骄王亦苦辛。
鲁国存亡宜有命，区区翻覆亦何人。
游黄龙寺
赵瑞（宋代）

一到黄龙万虑灰，豪吟胜赏喜追陪。
幽兰独秀花香袭，宿雨初收雾气开。
湛湛冰池藏世界，悠悠梵呗隔尘埃。
清风明月无人管，付与纵横石上苔。
延平郡学有小阁予名之曰穹林云壑和叶教韵
陈宓（宋代）

炎空长学两冥冥，况是清风足底生。
赖有诗人解模写，丹静端的貌难成。
答周梅泉陈子言见赠问疾之作
郑孝胥（清代）

郁郁十寒暑，筋力殊未衰。与时相消长，任天非盈亏。

欲闻治世相，隐然某在斯。群儿覆公餗，老夫宁尔欺。

初无速沽意，坐视世运移。内热何自来，为疽蚀吾肌。

沈默方自愧，刀圭从竞施。鼠肝与冲臂，亦听造物为。

周陈胡爱我，解愠遗新诗。一欢忘所苦，春日来前墀。
又叙谢
汪莘（宋代）

竹翁恶俗客，屡举却尘翁。
云何一见我，捉手形深睠。
坐呼兰溪一，即取太白劝。
阶前抱关卒，为我颜色变。
解榻经两眠，天寒恐冰霰。
主意厚且真，惜别如挽牵。
握手紫竹杖，眩转含飞电。
端作临水送，沙溪清练练。
还家甫席暖，书到惊一县。
特遣赠行诗，水剪梨花片。
且约二三子，同煮竹洲面。
岂意古人事，乃复今日见。
理发叙心曲，所属加餐饭。
无事觉昼长，明窗试笔砚。
谒金门（早梅）
吕胜己（宋代）

芳信拆。漏泄东君消息。帝殿宝炉烟未熄。龙香飘片白。

点缀枯梢的皪。疏影荡摇寒碧。指与纤纤教自摘。枝横云鬓侧。
素馨花
陈子升（明代）

宴罢红云拥素馨，紫宫回梦酒初醒。香风皎月横陈处，不许诸嫔出后屏。
【双调】寿阳曲　梅影
徐再思（元代）

枝横水，花未雪，镜中春玉痕明灭。梨云梦残人瘦也，弄黄昏半灭明月。　手帕
香多处，情万缕，织春愁一方柔玉。寄多才怕不知心内苦，带胭脂泪痕将去。　春情
心疼事，肠断词，背秋千泪痕红渍。剔春纤碎榴花瓣儿，就灭纱砌成愁字。
昨宵是，你自说，许是咱这般时节。到西厢等的人静也，又不成再推明夜。
闲情绪，深院宇，正东风满帘飞絮。怕梨花不禁三月雨，是谁教燕衔春去？　醉姬
绯霞佩，金缕衣，枕东风美人深醉。便休将玉箫花下吹，怕惊回海棠春睡。　柳腰
连环玉，一搦酥，舞春风柳丝相妒。沈东阳带红香双抱住，怕随着彩云飞去。
送姜医与能仁西堂印老能仁韦宙读书之地
胡寅（宋代）

韦公挟策漫荆榛，牧子亡羊也未真。
百叠乱山秋思杳，半岩修未岁寒亲。
不须招手游莲社，且可冥心舍筏津。
山芋畦蔬正味好，饷君姜醢助芳辛。
晚立接泥渡边
董嗣杲（宋代）

逍遥行乐立西风，多听秋声耳欲聋。
供世难分心力异，浮家易感古今同。
小花糁渡遗晴蓼，碎叶填津积冷枫。
博望有槎撑不去，岸头横卧树心空。
与欧阳询互嘲（询嘲无忌）
欧阳询（唐代）

索头连背暖，漫裆畏肚寒。只因心浑浑，所以面团团。
戏和同年时在荐福寺
刘敞（宋代）

逃暑涓涓酒，开襟细细风。过云催急雨，落日澹秋空。

树影经行熟，泉声笑语通。少年兴不浅，宁与老人同。
晓寝
白居易（唐代）

转枕重安寝，回头一欠伸。纸窗明觉晓，布被暖知春。

莫强疏慵性，须安老大身。鸡鸣一觉睡，不博早朝人。
次韵赠新笋
王十朋（宋代）

候届中和日渐长，箨龙忽到爱松堂。便惊诗句含蔬味，更觉庖厨有细香。

未学坡公参玉板，且同韩子赋筼筜。笋来茶往非为礼，端为诗情故得尝。
寄地官孟乔友兄
谢士元（明代）

一别二载馀，云树渺千里。因风寄尺书，慰谕情弥至。

嗟予生苦寄，时卦转逢否。解骖岂无人，彼乃植桃李。

与世既多违，强颜心所耻。年来竟衰谢，寻常忘世事。

田园久芜没，行当事耘耔。渊明归去来，尚友亦云易。

殷勤愬衷曲，念君最知己。前年寄书画，装演颇精致。

葡萄四幅缣，鱼茧石田字。秋香有五本，仿佛赫𨂜纸。

一幅山水图，辋川亦不异。珍重袭方椟，庶几可远致。

岁月虽稽延，此意望研揣。
游临江慧力寺
严羽（宋代）

舟中望古刹，川上移琴樽。隐隐林阁见，迢迢钟梵闻。

列岫不离林，惊涛常在门。风帆与沙鸟，汎汎随朝昏。

天高一幡挂，静室众香焚。烟起多近郭，鸦归无远村。

松际上微雪，经声来暮猿。赏惟静者契，法对高僧论。

安得息尘驾，永怀赡独园。明朝别此去，惆怅满松云。
次庐月山贺建造韵
方逢振（宋代）

辙雪营巢近岁除，樵奴溪友落成初。
卜邻喜有玉川子，作计拚为陶隐居。
架上多储韩杜卷，案头不著老庄书。
乾坤自有关心事，非是幽人偏爱庐。
思佳客
仇远（元代）

日影扶花一万重。秋香阁下又芙蓉。旧时楚楚霓裳曲，移入长杨短柳中。

文甃碧，朵墙红。金舆苍鼠玉华宫。行人忍听啼乌怨，笛里阑干落叶风。
杭州杂诗和林石田
汪元量（宋代）

偶出西湖士，新蒲缘未齐。
携来鳊缩项，买得蟹团脐。
问酒入新店，唤船行旧隄。
乱离多杀戮，水畔几人啼。
见怀
王子充（明代）

芙蓉峰下是乡邦，未许归帆溯浙江。
天下文章宁有几，斗南人物恐无双。
心期久与三乘契，笔力真能九鼎扛。
投老著书浑不倦，颇闻中夜坐灯窗。
诗寄懒翁兼简士特温其原仲致仲昆季
刘子翚（宋代）

懒翁疏散无与俦，结庵名懒山之幽。
萧然杖履岩壑裹，似是当年嵇阮流。
云何出处戾初志，束书负剑俄西游。
悲猿攀车鹤卧辙，去意勇决谁能留。
庵垂铁锁人迹断，破窗鸣纸风飕飕。
曳裾我昔翁六客，岂知继踵居翁室。
里闾应记往还频，猿鹤乍惊宾主易。
尔来庭户已更创，尚榜翁名志陈迹。
傍庵小树昔亲栽，凿沼今迁在檐北。
我山亭阚旧墙东，此景新成翁未识。
遥知捧檄遵归途，摘山官况今何如。
书来颇厌作吏冗，傣禄仅可供妻孥。
趋庭日一见官长，脚靴手板常睢盱。
簿书有程那得懒，却视故隐真蘧庐。
寄声频慰吾人望，往时交友皆无恙。
鹅峰诸刘更互来，清湖居士时相访。
中郎司户又继归，酒社文盟气增壮。
我惭浅拙难强陪，每忆翁才真辈行。
指衣早赴竹林期，莫遣移文重前谤。
咏怀（六首）
黄肃（明代）

有酒既已饮，兹愁仍复生。
何如长戚戚，忧患有相并。
日月迭更代，何能久安荣。
唯当委薄质，允矣将微诚。
君心苟有察，婉娈余芳馨。
谁谓在咫尺，邈若万里程。
明明亮自适，靡靡讵遑宁。¤
尚湖即事 其二
丁奉（明代）

绕室云闲似我，对溪山秃如僧。住宅碧筠黄树，生涯白藕红菱。

午市归农负担，夜邻返棹呼灯。钓弋俱当此境，野翁靡所不能。
不见
韩偓（唐代）

动静防闲又怕疑，佯佯脉脉是深机。

此身愿作君家燕，秋社归时也不归。
十月望十二月朔百舌群鸣连日腊朔之夜雷电彻
徐渭（明代）

万历十八年十二月之朔，百舌声声叫如昨。
如朋唤友互答应，乃是气机使然诺。
百舌小鸟尔，颛顼使之敢不听。
雷电本大物，蛰藏已久矣。
何为十一月，彻晓殷殷令人惊。
电入我窗两三划，我疑是灯还未灭。
起看灯花已落油已干，始知是电耳非关灯之残。
气候变迁亦常事，山林老翁闲料理。
十月十一月，连月苦大水。
十二月来还未止，猛虎食人如食豕。
百物价高宁倍屣，我亦左听右出耳。
信知十说九是诡，不饮不啖拚已矣。
宾来宾去无将迎，携榼提壶见好情。
谑谈不把苍毛尘，偶语惟禁白玉京。
几筵屏帐无家火，鞋袜衣衫多补丁。
噫嘻吁！百鸟之语谁能解，百舌鸣冬或报瑞。
年来世事怪，反常常反怪。
安得公冶来，为鸟译出令人快。
我所解者提胡卢，枝头劝我邻家沽。
提胡卢，不知吾，少青蚨。
次韵竺隐和尚朝京二首 其一
释妙声（明代）

赴召共承宣室问，还山同罢紫宸朝。誓扶佛日行黄道，敢望皇宸下赤霄。

长江东去涛逾险，大火西流气尚骄。归去自期唐懒瓒，功名总付霍嫖姚。
蜘蛛讽
孟郊（唐代）

万类皆有性，各各禀天和。蚕身与汝身，汝身何太讹。

蚕身不为己，汝身不为佗。蚕丝为衣裳，汝丝为网罗。

济物几无功，害物日已多。百虫虽切恨，其将奈尔何。
叶梦授送家园梅花且以绝句十五章见示次其韵 其十一
李纲（宋代）

萧疏竹外袅烟梢，清浅溪流映小桥。不似僧房静中看，月明风细夜寥寥。
谕子美渊明诗
施德操（宋代）

子美学古胸，万卷郁含蓄。
遇事时一麾，百怪森动目。
渊明淡无事，空洞抚便腹。
物色入眼来，指点诗句足。
彼直发其藏，义但随所瞩。
二老诗中雄，同人不同曲。
宿天竺
释清顺（宋代）

昔人不可见，行路多长松。空遗炼丹处，井干绿苔封。

月明还独宿，白云下疏钟。夜半桂子落，不知自何峰。
送鲁元翰少卿知卫州
苏轼（宋代）

冗士无处著，寄身范公园。
桃花忽成阴，荠麦秀已繁。
闭门春昼忽，惟有黄蜂喧。
谁人肯携酒，共醉榆柳村。
髯卿独何者，一月三到门。
我不往拜之，髯来意弥敦。
堂堂元老後，亹亹仁人言。
忆在钱塘岁，情好均弟昆。
时于冰雪中，笑语作春温。
欲饮径相觅，夜开丛竹轩。
搜寻到箧笥，鲊醢无复存。
每愧烟火中，玉腕亲炮燔。
别来今几何，相对如梦魂。
告我当北渡，新诗侑清樽。
坡陀太行麓，汹涌黄河翻。
仕宦非不遇，王畿西北垣。
斯民如鱼耳，见网则惊奔。
皎皎千丈清，不如尺水浑。
刑政虽首务，念当养其源。
一闻襦袴音，盗贼安足论。
次韵和登州张使君
刘攽（宋代）

层城表海势嵯峨，车骑雍容乐事多。八月潮平占候火，三更日上看涛波。

閒留方士谈迂怪，醉听齐讴起艳歌。莫以高材厌留滞，功名从古喻裘蓑。
游子吟
熊少牧（清代）

朝望白云飞，暮听慈乌啼。引领盼亲舍，游子心凄凄。

忆我五龄盼，失怙谁提携。有弟在襁褓，有兄垂髫倪。

随兄上学堂，书声茅屋西。母训不知痛，入怀索枣梨。

课儿绩镫前，夜静山风凄。十岁就外傅，家贫鬻珥笄。

一经与一砚，历历行装赍。强颜为儿欢，恐儿苦羁栖。

送儿出门去，目极门前溪。儿行日以远，高堂日以睽。

岁晚望儿还，倚闾斜照低。愿言抛旧业，奉母偕荆妻。

承欢有余力，学耕把锄犁。晨羞脍姜鱼，夕膳烹茅鸡。

采薪霜一束，种豆烟半畦。春风护{艹爰}草，寿与南山齐。

不见彩衣人，七十如孩提。
春日宴钦桃李园续太白之兴 其二
王渐逵（明代）

胜地深深际，霏烟潋潋重。春回三径里，人在万花中。

曲岸依瑶圃，回流对碧峰。辋川馀画幅，诗思苦为工。
赫曦台四景·薄暮明霞
熊禾（元代）

赫曦薄暮真奇绝，初到残阳复西没。
仙霞山外何处山，五彩云霞互明灭。
须臾群阴解剥尽，雨脚如麻渐开豁。
冥冥勃勃不可留，空有残霞半天赤。
还李举之太平广记
洪适（宋代）

稗官九百起虞初，过眼宁论所失诬。午枕黑甜君所赐，持还深愧一瓻无。
述陂橘
张澄（宋代）

述陂元是一沧州，四绕澄江璧水流。肥腴不但便黍麦，清瘦尤宜橘柚秋。

秋风篱落青间黄，王孙金弹天雨霜。甘寒入齿冰浆冷，气馥吴姬翠袖香。

我衰不办作李衡，木奴千户供我耕。但爱洞庭春色好，细酿只许幽人倾。

传柑酷忆风光里，怀橘真成泪如洗。陂傍傥种三百栽，商山之乐吾得矣。
大赦后闽宪书怀
谢肃（明代）

重𨳩宪府八闽中，皇化流行万里通。海接蕃夷争入贡，地连吴越拟同风。

治厅阶峻榕阴绿，䘙戟门深荔子红。但硕五刑浑措了，黎民随处乐时雍。
建德县咏怀
高迈（宋代）

日午琴堂吏散衙，不愁鬓雪点乌纱。讼清犴狱尘封草，人静公庭鸟啄花。

惟愿儿童无冻馁，每令野老劝桑麻。圣恩未报吾心赤，肯效青门学种瓜。
陈氏子读书堂
袁说友（宋代）

为公相与年犹小，拾芥明经意转非。
惟有城南贤父子，读书元只为传衣。
真游觅唐舆题诗不见有怀其人八首
赵蕃（宋代）

时论归台阁，交情异笠车。
不甘腰为折，宁使鬓成华。
莽莽湖之北，悠悠海一涯。
铜鱼偶逢使，书寄阿戎家。
如此江山 游慈湖有怀景姜
邓瑜（清代）

一痕蛾岫迎人笑，鳞鳞绣漪摇碧。水面风皴，云头雨洗，此际尘襟都涤。

蘼芜一色。猛触起幽怀，殢人追忆。湖畔桥边，那年何处记同立。

于今重认旧迹。是同行过此，徘徊痴觅。梦里家山，望中云树，两地离愁应积。

关河目极。只方寸柔丝，往来难隔，待寄相思。绿波双鲤缺。
桂子白大监饟酒冰炭
方岳（宋代）

尺雪专为我辈寒，故人亦肯记袁安。麒麟红作千金直，鹦鹉绿随双玉乾。

贷米不烦临古帖，敲门未敢兀吟鞍。明朝第一番花信，也办琼丝翠缕盘。
清暑
陆游（宋代）

穿竹清我魂，散发吹我顶。
虚窗听鸣蝉，小槛看汲井。
扫地长物空，漱泉齿颊冷。
厨人具浆粉，童子鬻山茗。
微云未必雨，且喜收树影。
残书置不视，乐此清昼永。
既夕即搒舟，门外绿千顷。
世事何足论，平生慕箕颍。
秦女休行
傅玄（魏晋）

庞氏有烈妇。义声驰雍凉。父母家有重怨。仇人暴且强。

虽有男兄弟。志弱不能当。烈女念此痛。丹心为寸伤。

外若无意者。内潜思无方。白日入都市。怨家如平常。

匿剑藏白刃。一奋寻身僵。身首为之异处。伏尸列肆旁。

肉与土合成泥。洒血溅飞梁。猛气上干云霓。仇党失守为披攘。

一市称烈义。观者收泪并慨慷。百男何当益。不如一女良。

烈女直造县门。云父不幸遭祸殃。今仇身以分裂。虽死情益扬。

杀人当伏法。义不苟活隳旧章。县令解印绶。令我伤心不忍听。

刑部垂头塞耳。令我吏举不能成。烈著希代之绩。义立无穷之名。

夫家同受共祚。子子孙孙咸享其荣。今我作歌咏高风。激扬壮发悲且清。
留题女郎台
祖无择（宋代）

女郎台上寺，寺影蘸湖光。
夜梵星辰近，晨斋鸟雀忙。
烟滋杨柳绿，风逞芰荷香。
欲下还慵去，冯阑到夕阳。
钝轩索题小照 其二
全祖望（清代）

飘蓬我亦愧前盟，那得丹砂一昔成。只有飞扬心气在，披图约略见平生。
寿刘漕二首 其二
陈汝锡（宋代）

碧槐风细篆烟清，绿芰香浓寿酒倾。眉上嵩衡元秀整，胸中泾酒太分明。

巨材阅世三千岁，修翮抟风九万程。积粟流钱皆细事，异时钟鼎看功名。
过戈阳观竞渡
杨万里（宋代）

急鼓繁钲动地呼，碧琉璃上两龙趋。
一声翻倒冯夷国，千载凄凉楚大夫。
银碗锦标夸胜捷，尽桡绣臂照江湖。
三年端午真虚过，奇观初逢慰道涂。
屡遗公择书且寄以诗皆未得报成父弟书云公择
赵蕃（宋代）

与君相从不知乐，别去悬知顿牢落。
一旬两诗三附书，底事来音向人邈。
知君去住良关意，养节忍穷非失计。
如君岂得终布衣，会有高名耀斯世。
我居正在千山底，落叶填门吹不起。
薄醪纵有不敢醉，留待君来相料理。
惠然过我今其时，篱下菊香惊早衰。
南山石老有梅树，要君分韵共哦诗。
送李献吉归汴
穆孔晖（明代）

西风送归客，倚马共徘徊。歧路杨朱泪，江湖李白杯。

秋高鸿欲尽，霜重菊初开。独有梁园月，能供作赋材。
菩萨蛮·客愁枫叶秋江隔
王庭筠（金朝）

客愁枫叶秋江隔。隔江秋叶枫愁客。行远望高城，城高望远行。
故人新恨苦。苦恨新人故。斜日晚啼鸦。鸦啼晚日斜。
为陶摇光寿毋 其二
区怀瑞（明代）

笼窗十丈笋成龙，不学秦箫与葛筇。似有彩毫托符叶，清阴长映玉鹅峰。
代崇徽公主意
李山甫（唐代）

金钗坠地鬓堆云，自别朝阳帝岂闻。

遣妾一身安社稷，不知何处用将军。
鹤
杨亿（宋代）

怅望青田碧草齐，帝乡归路阻丹梯。露浓汉苑宵犹警，雪满梁园昼乍迷。

瑞世鸾凰徒自许，绕枝乌鹊未成栖。终年已结云罗恨，忍送西楼晓月低。
寄题疏山寺半閒禅房
何中（元代）

往时沿溯盱毋川，李花阴阴曾系船。丰茸沙草取幽径，叩关一礼白云禅。

千柱空廊绝人迹，苍苔乱点飞红妍。松香四袭翠滴雨，江影半侵明映烟。

鹳鹤流声出岩谷，轻霏忽散风锵然。长哦欲写不能就，每寄清梦时周旋。

秋风吹空客如仙，名山有记持相传。乃知昙花解重现，弹指一瞬五百年。

经阁香台雪几春，戏成小果留人天。先师吾乡白云寺，卓锡尚令题榜鲜。

半间之半可著我，呼童亟办青行缠。身前旧境馀一念，定许邻舍香茅编。